આ વખતે ફરી ભાષાના બદલે સમૃદ્ધ પ્રદેશ કોના હિસ્સે જાય તેનો ઝઘડો થયો હતો. મુંબઈ કોને મળે તે મુદ્દો ગુજરાતીઓ અને મરાઠીઓ વચ્ચે સંઘર્ષનો મુદ્દો બન્યો હતો. મુંબઈને બંનેથી સ્વતંત્ર રાખવાની વાત લગભગ સ્વીકાર્ય બને તેમ હતી, પણ કેટલાક કારણસર અને કોંગ્રેસના આંતરિક રાજકારણને કારણે તે શક્ય ન બન્યું. આખરે ભાષાને જ પ્રભુત્વ આપીને આમચી મુંબઈ, મરાઠી મુંબઈ ગણીને મહારાષ્ટ્ર સાથે જ મુંબઈ રહ્યું.પરંતુ ભાષા માત્ર સમાન તક અને સમાન વિકાસનો આધાર નહીં બને તે મુદ્દો છ દાયકા પછી આંધ્રમાં જ ઊઠ્યો. તેલુગુભાષીઓને અલગ રાજ્ય મળી ગયું, પણ વિકાસની તક અમુક પ્રદેશના લોકોને મળી, અમુક પ્રદેશના લોકોને ન મળી તે અસંતોષ ઊભો થયો. હૈદરાબાદ વિસ્તાર તેલંગણામાં ખરો, પણ તેનો ખરો વિકાસ તટપ્રદેશના, વિશાખાપટ્ટનમ બાજુના લોકો દ્વારા વધારે થયો હતો. મુંબઈના વિકાસમાં ગુજરાતીઓનો ફાળો અને દબદબો હતો તે રીતે જ. તેથી હૈદરાબાદ કોનું એ મુદ્દો પણ આવ્યો.